60. fundur atvinnuveganefndar á 144. þingi , þann 24.04.2015 Önnur mál . : LRM óskaði eftir að bókað yrði :  Ég tel að þar sem þingmaðurinn Páll Jóhann Pálsson hafi svo mikla fjárhagslega hagsmuni af samþykkt frumvarps um kvótasetningu makríls ( 691. mál ) með framsali sé með öllu ótækt að hann taki þátt í afgreiðslu málsins á Alþingi . Fram hefur komið í fréttum að fyrirtæki í eigu eiginkonu þingmannsins Marver ehf. fái makrílkvóta að andvirði 50 mlkr ef frumvarpið um kvótasetningu makríls verður að lögum . Undirrituð telur að hér sé verið að ráðstafa sameign þjóðarinnar með sérstakri lagasetningu sem nær til afmarkaðs hóps útgerða en ekki til allrar þjóðarinnar sem er réttmætur eigenda auðlindarinnar með svo ósvífnum hætti að með öllu sé óásættanlegt að þingmenn sjálfir hafi svo mikla fjárhagslega hagsmuni af slíkum gjörningi . Engin skylda hvílir á stjórnvöldum með að útdeila makrílnum með þessum hætti . Hægt er að setja sérstök lög um aðra ráðstöfun á makrílnum sem fæli ekki í sér að útgerðin fénýtti aðgang sinn að þessum nýja deilistofni sem enn er ósamið um við aðrar þjóðir t.d. með því að ríkið leigði hann út eða setti á uppboð svo dæmi sé tekið . Þó lýðræðislega kjörnir þingmenn séu til þess kjörnir að fjalla um fjölda mála sem snerta hagsmuni þjóðarinnar með ýmsum hætti og mikið þurfi til til þess að þeir geti talist vanhæfir í almennri lagasetningu þá hljóta menn siðferðilega að draga einhverstaðar línuna þegar svo miklir fjárhagslegir hagsmunir eru annarsvegar fyrir einstaka þingmenn eins og er í ofangreindu frumvarpi um hlutdeildarsetningu makríls með framsali .  PJP óskaði að bókað yrði :  Í úrskurði forseta alþingis frá 23. maí 1995 segir m.a. að alþingismenn séu í störfum sínum eingöngu bundnir við sannfæringu sína og standia aðeins kjósendum skil gerða sinna . Þeir séu ekki bundnir af hæfisreglum í störfum sínum og geti því tekið þátt í meðferð og afgreiðslu allra mála á þinginu . Það sé einmitt ein af grundvallarreglum í stjórnmálum lýðræðisríkja að þingmenn taki ákvarðanir um hvaða hagsmuni á að taka fram yfir aðra . Vegna tengsla minna við fyrirtæki í sjávarútvegi hef ég ekki greitt atkvæði í þinginu um mál sem varða sjávarútveg , s.s. um kvóta og veiðileyfagjöld . Það mun ég heldur ekki gera um þetta mál og er sú afstaða mín ljós öllum nefndarmönnum auk þess sem ég hef lýst því yfir opinberlega að ég muni að öðru leyti taka þátt í meðferð og umræðu um þetta mál . Bókun Lilju Rafneyjar Magnúsdóttir um að ég skuli ekki koma að afgreiðslu málsins er því fyrst og fremst pólitískt sjónarspil .  36. fundur atvinnuveganefndar á 144. þingi , þann 22.01.2015 Önnur mál . : Formaður kynnti breytingartillögu meiri hluta nefndarinnar við 244. mál ( tillögu til þingsályktunar um breytingu á þingsályktun um áætlun um vernd og orkunýtingu landsvæða , nr. 13 / 141 ) . Formaður kvaðst leggja til að hún yrði send til umsagnar . Ákveðið var að ræða málið síðar á fundinum . 36. fundur atvinnuveganefndar á 144. þingi , þann 22.01.2015 Önnur mál . : Fjallað var um 244. mál og gerði formaður grein fyrir breytingartillögu meiri hlutans við málið sem hann lagði til að yrði send til umsagnar . Í breytingartillögunni felst að eftirfarandi virkjunarkostir bætist við nýtingarflokk áætlunar um vernd og orkunýtingu landsvæða : Urriðafossvirkjun , Holtavirkjun , Skrokkölduvirkjun og Hagavatnsvirkjun . Gerðar voru athugasemdir við málsmeðferðina og óskaði Lilja Rafney Magnúsdóttir eftir að bókað yrði :  Ég mótmæli harðlega þeim óvönduðu vinnubrögðum að leggja munnlega fram breytingartillögu við málið . Í þeirri tillögu sem ráðherra lagði fyrir þingið og er til umfjöllunar í nefndinni er lagt til að Hvammsvirkjun færist í nýtingarflokk en með breytingartillögu meiri hlutans er lagt til að fjórir kostir bætist við þrátt fyrir að formleg breytingartillaga liggi ekki fyrir . Ég tel líka óásættanlegt að málið hafi ekki verið á dagskrá þessa fundar .  Þá óskaði Kristján L. Möller eftir að bókað yrði :  Ég mótmæli vinnubrögðum meiri hluta nefndarinnar við málsmeðferð í málinu . Ég tel að þessi málsmeðferð sé ekki í samræmi við lög um verndar - og orkunýtingaráætlun og harma að ekki sé farið að þeim lögum . Þessi málsmeðferð meirihluta nefndarinnar mun skapa harðar deilur og úlfúð um þetta mikilvæga mál og viðkvæma málaflokk , þar sem nauðsynlegt er að skapa sem mesta sátt og eyða deilumálum . Auk þess vil ég vekja athygli á því að umrætt mál var ekki á dagskrá fundarins og er tekið upp í lokin undir liðnum önnur mál þar sem m.a þurfti að kalla inn þingmenn til viðbótar svo meiri hlutinn næði sínu fram .  11. fundur atvinnuveganefndar á 143. þingi , þann 21.11.2013 Önnur mál . : Ákveðið var að senda mál til umsagnar : Orkuveita Reykjavíkur ( heildarlög ) - mál 178 . Svæðisbundin flutningsjöfnun ( byggðakort , upptalning sveitarfélaga , gildistími ) - mál 164 . Frestur til að skila umsögn var ákveðin ein vika . LRM óskaði eftir að bókað yrði að fremur ætti að gefa lengri frest , þ.e. tvær vikur , til að skila umsögn . 1. fundur atvinnuveganefndar á 143. þingi , þann 03.10.2013 Önnur mál . : BjÓ kvaðst finnast einkennilegt að meiri hluti nefndar hefði átt fund með ráðherra áður en hann kom fyrir nefndina alla . Kvaðst hvorki vilja láta skilgreina sig sjálfa sem fulltrúa minni hluta né meiri hluta . Formaður , JónG , benti á að það hefði tíðkast og verið talið eðlilegt að stjórnarmeirihluti fari yfir mál með ráðherrum . Rætt var almennt um mikilvægi þess að auka áhrif þingsins á þau mál sem lögð verða fyrir það til afgreiðslu . LRM ítrekaði beiðni um að fá fulltrúa rækjuvinnslu frá Ísafirði á fund nefndarinnar . Formaður , JónG , benti á að málið væri ekki fullbúið í ráðuneytinu og ítrekaði að eðlilegra væri að kalla gesti fyrir þegar mál væri komið til nefndarinnar . 22. fundur atvinnuveganefndar á 142. þingi , þann 26.09.2013 Önnur mál . : LRM óskaði eftir að nefndin kynnti sér sjónarmið rækjuvinnslu á Ísafirði vegna áforma sjávarútvegsráðherra um lagafrumvarp sem snertir þá starfsemi . Formaður , JónG , taldi eðlilegra að taka málið fyrir þegar frumvarp kemur til umfjöllunar nefndarinnar og heyra þá sjónarmið þeirra sem það snertir en mun taka beiðni LRM til umhugsunar .